Vruntlyke grot tho voren gescreuen vnd wes wy gudes vormogen tho juwer beheglicheit. Ersamen, leuen vrundes. Wellet wete, dat dasse iegenwardighe breffwyser Lafrens, vnse borger, heft vns tho kennende gegewen, dat eme syne modder, Kerstyne, seliger dechtnisse, aff storwen sii in juwer stat, vnd see gene neger erfnamen heft wenne dessen vorgescreuen Laurens. Hir vmme bidde wy juwe ersame vorsichticheit otmodichliken, dat gy dessen vorgescreuen vnsen borger wellen vruntlik vnd behylplyk sin, dat eme weder foore also vele also geliik edder recht wt wyset vnd volghaftich moghe werden wes em angefallen is vnd mit rechtte boren mach; dat wil wy gerne kegen jw varschylden mit eime desgeliken edder beteren, ofte sik dat also gefalle war wy mit geliik konen vnd mogen. Hir by dot also wy juwer erwerdicheit vele gudes tho belowen. Gode almechtighe siit befolen tho ewigen seligen tiden. Gescreuen tho Wyborch vnder vns sekret des dinsschedages na suntte Peter vnd Pauel. Raat to Wyborch. Adress: Den ersamen, vorsichtigen, wisen luden, borgmesteren vnd ratmannen tho Reuel, kome desse breff mit werdicheit, etc.